**Lesnícka fakulta Technickej univerzity vo Zvolene** (skr. **LF TU**) je jednou zo štyroch fakúlt Technickej univerzity vo Zvolene.

História
--------

Vo Zvolene fakulta sídli od roku 1952. Je pokračovateľkou novodobého lesníckeho vysokoškolského vzdelávania, ktorého vznik sa spája so zriadením Lesníckeho ústavu na Vyššej odbornej baníckej škole – akadémii v Banskej Štiavnici v roku 1807.

V súčasnosti má Lesnícka fakulta jedinečné postavenie v systéme slovenského vysokoškolského vzdelávania. Ako jediná poskytuje bakalárske, inžinierske a doktorandské študijné programy so zameraním na lesníctvo a aplikovanú zoológiu a poľovníctvo. Rozvíja vedecký výskum s ohlasmi na medzinárodnej úrovni. Dôraz kladie aj na aplikáciu jeho výsledkov v lesníckej hospodárskej praxi. V rôznych formách a stupňoch štúdia každoročne na fakulte študuje okolo 1 000 študentov. V správach nezávislej Akademickej rankingovej a ratingovej agentúry (ARRA) sa Lesnícka fakulta pravidelne vyskytuje na popredných miestach rebríčka hodnotenia fakúlt slovenských vysokých škôl. Fakulta má rozsiahlu medzinárodnú spoluprácu s akademickými a vedeckými inštitúciami na všetkých obývaných kontinentoch. Študentom okrem kvalitného vzdelania dáva tiež široké možnosti pre záujmovú činnosť: známy je folklórny súbor Poľana a krúžky – trubačský, kynologický, poľovnícky a ďalšie. K známym študentským tradíciám patrí svätohubertovská omša, vešanie buly a každoročné stavanie májov.

Štruktúra fakulty
-----------------

Exekutívu Lesníckej fakulty tvorí jej vedenie, ktoré sa skladá z dekana, troch prodekanov a tajomníčky. Samosprávnym orgánom je Akademický senát Lesníckej fakulty. Ďalšími orgánmi fakulty sú kolégium dekana a vedecká rada. Fakulta má sedem katedier:

* Katedra ekonomiky a riadenia lesného hospodárstva
* Katedra fytológie
* Katedra hospodárskej úpravy lesov a geodézie
* Katedra lesnej ťažby, logistiky a meliorácií
* Katedra ochrany lesa a poľovníctva
* Katedra pestovania lesa
* Katedra prírodného prostredia

Medzi významné pracoviská fakulty patrí Vysokoškolský lesnícky podnik, Arborétum Borová hora a Slovenská lesnícka a drevárska knižnica.

Rozvoj fakulty
--------------

Rozvoj lesníckej fakulty sa v posledných rokoch realizuje najmä zo zdrojov projektov zo štrukturálnych fondov EÚ. Tieto projekty zamerané najmä na budovanie centier excelentnosti rozhodujúcou mierou prispeli k rozvoju vedecko-výskumnej infraštruktúry LF v nedávnom období. Fluorescenčný mikroskop, atómový silový mikroskop, röntgenový analyzátor, širokopásmový spektrofotometer, mastercykler, laminárny flowbox, autokláv – toto sú len niektoré z prístrojov, ktoré boli zakúpené zo štrukturálnych fondov za účelom modernizácie prístrojového vybavenia fakulty a riešenia aktuálnych problémov výskumu. Vznikli viaceré unikátne laboratória a pracoviská medzinárodného významu. K nim je potrebné určite zaradiť „virtuálnu jaskyňu". Ide o unikátne riešenie v oblasti modelovania virtuálnej reality lesa v procese výučby. Finančné prostriedky zo štrukturálnych fondov EÚ boli použité tiež k technickému zhodnoteniu a modernizácii existujúcich priestorov posluchární, laboratórií a konferenčnej miestnosti fakulty. Výučbové priestory fakulty sú vybavené modernou didaktickou technikou.

Referencie
----------

1. ↑  Scheer, Ľ. a kol. 2012. *Lesnícka fakulta 2007 – 2012.* Universitas Technica in Zvolen. ISBN 978–80–228–2376–0, s. 109–125.
2. ↑  Kmeť, J. Pichler, V. 2012. *Vedecký výskum na Lesníckej fakulte TU vo Zvolene. Záruka excelentnosti v základnom a aplikovanom výskume.* Vydavateľ: Lesnícka fakulta TU vo Zvolene. ISBN 978–80–228–2391–3, 27 s.
3. ↑  Pichler, V. Mesingerová, V. 2013. *Vysokoškolské štúdium ne Lesníckej fakulte TU vo Zvolene 2014/2015.* Vydavateľstvo TU vo Zvolene. 20 s.
4. ↑  . Dostupné online.
5. 1 2  Oficiálne stránky Lesníckej fakulty TU vo Zvolene
6. ↑   *Vitajte na stránke folklórneho súboru Poľana* [online]. Folklórny súbor Poľana, 2012-00-0, [cit. 2013-11-20]. Dostupné online.
7. ↑  . Dostupné online.

Externé odkazy
--------------

* Stránky Lesníckej fakulty

| * z
* d
* u
Technická univerzita vo Zvolene |
| --- |
| Fakulty | 
* Drevárska fakulta
* Fakulta ekológie a environmentalistiky
* Fakulta techniky
* Lesnícka fakulta

 |
| Ľudia | 
* Rektor Rudolf Kropil
* Kategória Absolventi
* Kategória Dekani
* Kategória Rektori
* Kategória Vyučujúci

 |
| Ostatné | 
* Arborétum Borová hora

 |